KONKLUŻJONIJIET TAL-AVUKAT ĠENERALI
CAMPOS SÁNCHEZ‑BORDONA
ippreżentati fid‑19 ta’ Jannar 2023 (1)
Kawża C‑141/22
TLL The Longevity Labs GmbH
vs
Optimize Health Solutions mi GmbH,
BM
(talba għal deċiżjoni preliminari mressqa mil-Landesgericht für Zivilrechtssachen Graz (il-Qorti Reġjonali għal Kwistjonijiet Ċivili ta’ Graz, l-Awstrija))
“Rinviju għal deċiżjoni preliminari — Sigurtà tal-ikel — Ikel u supplimenti tal-ikel — Produzzjoni ta’ ikel — Ikel ġdid — Produzzjoni primarja — Teknika ta’ produzzjoni — Dqiq tal-qamħ saraċin imnibbet b’kontenut għoli ta’ spermidina — Ġerminazzjoni idroponika ta’ żerriegħa tal-qamħ saraċin f’soluzzjoni nutrittiva li fiha l-ispermidina”
1.        Din it-talba għal deċiżjoni preliminari toffri lill-Qorti tal-Ġustizzja l-possibbiltà li tinterpreta għall-ewwel darba (bla ħsara għal żball min-naħa tiegħi) ir-Regolament (UE) 2015/2283 (2), li jirregola t-tqegħid fis-suq ta’ ikel ġdid fl-Unjoni.
2.        Ir-Regolament 2015/2283 jissostitwixxi r-Regolament (KE) Nru 258/97 (3) u r-Regolament (KE) Nru 1852/2001 (4) u jfittex li jissemplifika l-proċeduri ta’ awtorizzazzjoni ta’ ikel ġdid, kif ukoll li jieħu inkunsiderazzjoni l-iżvilupp reċenti tad-dritt tal-Unjoni u jadattah għall-progress teknoloġiku.
3.        Il-Qorti tal-Ġustizzja għandha tiddeċiedi jekk jistax jiġi kklassifikat bħala “ikel ġdid”, fis-sens tar-Regolament 2015/2283, dak miksub wara proċess li fih tintuża soluzzjoni milwiema b’kontenut għoli ta’ spermidina (5) għall-kultivazzjoni ta’ nebbieta tal-qamħ saraċin (6) u għall-produzzjoni permezz ta’ dawn tal-aħħar ta’ dqiq bijoarrikkit li bih jiġi ppreparat suppliment tal-ikel.
I.      Il‑kuntest ġuridiku
A.      Id‑dritt tal‑Unjoni
1.      Ir‑Regolament 2015/2283
4.        L-Artikolu 3(2)(a) jipprovdi:
“Għandhom japplikaw ukoll id-definizzjonijiet li ġejjin:
a)      ‘ikel ġdid’ tfisser kwalunkwe ikel, li ma ntużax għall-konsum mill-bniedem fi grad sinifikanti fl-Unjoni qabel il‑15 ta’ Mejju 1997, irrispettivament mid-dati ta’ adeżjoni tal-Istati Membri għall-Unjoni u li jaqa’ mill-inqas taħt waħda mill-kategoriji li ġejjin:
[…]
(iv)      ikel li jikkonsisti minn pjanti jew mill-partijiet tagħhom, jew iżolat minnhom jew prodott minnhom, għajr, meta l-ikel ikollu storja ta’ użu sigur tal-ikel fi ħdan l-Unjoni u li jikkonsisti minn pjanta jew varjetà tal-istess speċi, jew iżolat minnhom jew prodott minnhom, miksubin minn:
—      prattiki tradizzjonali ta’ propagazzjoni li kienu użati għall-produzzjoni tal-ikel fl-Unjoni qabel il‑15 ta’ Mejju 1997; jew
—      prattiki mhux tradizzjonali ta’ propagazzjoni li ma kinux użati għall-produzzjoni tal-ikel fl-Unjoni qabel il‑15 ta’ Mejju 1997 fejn dawk il-prattiki ma jwasslux għal bidliet sinifikanti fil-kompożizzjoni jew l-istruttura tal-ikel li jaffettwaw il-valur nutrittiv tiegħu, il-metaboliżmu tiegħu jew il-livell ta’ sustanzi mhux mixtieqa tiegħu
[…]
(vii)      ikel li jirriżulta minn proċess ta’ produzzjoni mhux użat fil-Komunità qabel il‑15 ta’ Mejju 1997, li jwassal għal bidliet sinifikanti fil-kompożizzjoni jew l-istruttura ta’ ikel, li jaffettwa il-valur nutrittiv tiegħu, il-metaboliżmu jew il-livell ta’ sustanzi mhux mixtieqa;
[…]”.
5.        Skont l-Artikolu 6 (“Lista tal-Unjoni ta’ ikel ġdid awtorizzat”):
“1.      Il-Kummissjoni għandha tistabbilixxi u taġġorna lista tal-Unjoni ta’ ikel ġdid awtorizzat biex jitqiegħed fis-suq fl-Unjoni skont l-Artikoli 7, 8 u 9 (“il-lista tal-Unjoni”).
2.      Huwa biss ikel ġdid awtorizzat u inkluż fil-lista tal-Unjoni li jista’ jitqiegħed fis-suq fl-Unjoni bħala tali, jew jintuża f’ikel jew fuq ikel, skont il-kundizzjonijiet ta’ użu u r-rekwiżiti ta’ tikkettar speċifikati fiha”.
6.        L-Artikolu 10(1) (7) jipprovdi li:
“1.      Il-proċedura għall-awtorizzazzjoni għat-tqegħid fis-suq fl-Unjoni ta’ ikel ġdid u l-aġġornament tal-lista tal-Unjoni previst fl-Artikolu 9 għandhom jibdew jew fuq inizjattiva tal-Kummissjoni jew wara applikazzjoni lill-Kummissjoni minn applikant, f’konformità mal-formats standard ta’ data, fejn dawn ikunu jeżistu skont l-Artikolu 39f tar-Regolament (KE) Nru 178/2002. Il-Kummissjoni għandha tagħmel l-applikazzjoni disponibbli għall-Istati Membri mingħajr dewmien. Il-Kummissjoni għandha tagħmel sommarju tal-applikazzjoni, fuq il-bażi tal-informazzjoni msemmija fil-punti (a), (b) u (e) tal-paragrafu 2 ta’ dan l-Artikolu, disponibbli għall-pubbliku”.
2.      Ir‑Regolament Nru 178/2002 (8)
7.        L-Artikolu 2 jistipula:
“[…]
‘Ikel’ m’għandux jinkludi:
(a)      għalf;
(b)      annimali ħajjin sakemm ma jkunux ippreparati għat-tqegħid fis-suq għall-konsum uman;
(ċ)      pjanti qabel il-ħsad;
(…)”.
8.        L-Artikolu 3 huwa fformulat kif ġej:
“Għall-għanijiet ta’ dan ir-Regolament:
[…]
(16)      ‘stadji ta’ produzzjoni, ipproċessar u tqassim’ tfisser kull stadju, inkluża l-importazzjoni, minn u inkluża l-produzzjoni primarja ta’ ikel, sa u inkluż il-ħażna tiegħu, trasport, bejgħ jew provvista lill-konsumatur finali u, fejn relevanti, l-importazzjoni, produzzjoni, manifattura, ħażna, trasport, tqassim, bejgħ u provvista ta’ għalf;
(17)      ‘produzzjoni primarja’ tfisser il-produzzjoni, trobbija, jew tkabbir ta’ prodotti primarji inkluż il-ħsad, annimali tal-ħalib u produzzjoni ta’ annimali fl-irziezet qabel il-qatla. Tinkludi wkoll il-kaċċa u s-sajd u l-ħsad ta’ prodotti selvaġġi;
[…]”.
3.      Ir‑Regolament ta’ Implimentazzjoni (UE) 2017/2470 (9)
9.        L-Anness tar-Regolament ta’ Implimentazzjoni (UE) 2017/2470 jinkludi t-Tabelli 1 u 2 li jelenkaw rispettivament l-“ikel il-ġdid awtorizzat” u l-“iSpeċifikazzjonijiet dwar l-ikel il-ġdid”.
B.      Id‑dritt nazzjonali
10.      Skont il-Bundesgesetz gegen den unlauteren Wettbewerb 1984 (10), impriża tista’ titlob lil impriża oħra li tkun topera fl-istess suq tastjeni milli tikkummerċjalizza oġġetti li jkunu jeħtieġu awtorizzazzjoni amministrattiva minn qabel, meta din ma jkollhiex din l-awtorizzazzjoni.
II.    Il‑fatti, it‑tilwima u d‑domandi preliminari
11.      Il-kumpannija TLL The Longevity Labs GmbH (iktar ’il quddiem “TLL”) tipproduċi suppliment tal-ikel billi testratta l-ispermidina mis-sufara tal-qamħ mingħajr fermentazzjoni jew ġerminazzjoni.
12.      Fis‑6 ta’ Diċembru 2017, TLL informat lill-Kummissjoni bl-intenzjoni tagħha li tikkummerċjalizza bħala ingredjent tal-ikel ġdid estratt tas-sufara tal-qamħ (Triticum aestivum) b’kontenut għoli ta’ spermidina. Dan l-ikel il-ġdid huwa awtorizzat u huwa inkluż fil-lista li tinsab fl-Anness tar-Regolament ta’ Implimentazzjoni 2017/2470 (11).
13.      Il-kumpannija Optimize Health Solutions mi GmbH (iktar ’il quddiem “Optimize Health”) tipproduċi suppliment tal-ikel “go Optimize Spermidine” li fih id-dqiq tal-qamħ saraċin imnibbet b’kontenut għoli ta’ spermidina (iktar ’il quddiem il-“prodott kontenzjuż”).
14.      TLL ressqet kawża quddiem il-qorti tar-rinviju sabiex Optimize Health tiġi pprojbita milli tikkummerċjalizza l-prodott kontenzjuż. Hija sostniet li dan kien “ikel ġdid” li jeħtieġ (skont l-Artikolu 6(2) tar-Regolament 2015/2283) l-awtorizzazzjoni minn qabel u l-inklużjoni tiegħu fil-lista tal-Unjoni, li hija ma kellhiex. Mingħajrhom, l-aġir ta’ Optimize Health ikun jikkostitwixxi att ta’ kompetizzjoni żleali.
15.      Optimize Health tikkontesta li l-prodott tagħha huwa ikel ġdid: dan huwa ikel tradizzjonali totalment imnixxef, miksub mingħajr proċess ta’ estrazzjoni selettiv u ġdid. Hija żżid li l-ispermidina ilha teżisti fis-suq Ewropew għal iktar minn 25 sena f’supplimenti tal-ikel.
16.      Il-Landesgericht für Zivilrechtssachen Graz (il-Qorti Reġjonali għal Kwistjonijiet Ċivili ta’ Graz, l-Awstrija), li għandha tiddeċiedi t-tilwima fil-qasam tal-kompetizzjoni żleali, għandha dubji dwar il-klassifikazzjoni tal-prodott kontenzjuż, b’mod partikolari fir-rigward tal-proċess ta’ produzzjoni tiegħu. Sabiex tneħħi dawn id-dubji, hija tagħmel lill-Qorti tal-Ġustizzja d-domandi preliminari li ġejjin:
“1)      L-Artikolu 3(2)(a)(iv) tar-Regolament (UE) 2015/2283 […], għandu jiġi interpretat fis-sens li ‘dqiq tas-saraċin imnibbet b’kontenut għoli ta’ spermidina’ huwa ikel ġdid, sa fejn qabel il‑15 ta’ Mejju 1997 kien biss dqiq tas-saraċin imnibbet mingħajr kontenut għoli ta’ spermidina li ntuża għall-konsum mill-bniedem sa grad sostanzjali fl-Unjoni Ewropea jew sa fejn kien ikel sigur wara din id-data, indipendentement minn kif l-ispermidina ġiet inkluża fid-dqiq tas-saraċin imnibbet?
2)      Fil-każ li tingħata risposta fin-negattiv għall-ewwel domanda: l-Artikolu 3(2)(a)(vii) tar-Regolament 2015/2283 għandu jiġi interpretat fis-sens li l-kunċett ta’ proċess ta’ produzzjoni tal-ikel jinkludi wkoll il-proċess ta’ produzzjoni primarju?
3)      Fil-każ li tingħata risposta fl-affermattiv għat-tieni domanda: in-natura ġdida ta’ proċess ta’ produzzjoni fis-sens tal-Artikolu 3(2)(a)(vii) tar-Regolament 2015/2283 tiddependi fuq jekk il-proċess ta’ produzzjoni fih innifsu qatt ma ntuża qabel għal kwalunkwe ikel jew fuq jekk ma ntużax fir-rigward tal-ikel inkwistjoni?
4)      Fil-każ li tingħata risposta fin-negattiv għat-tieni domanda: il-ġerminazzjoni ta’ żerriegħa tad-dqiq tas-saraċin f’soluzzjoni nutrittiva li fiha l-ispermidina tista’ titqies bħala proċess ta’ produzzjoni primarju li fir-rigward tiegħu ma tapplikax il-leġiżlazzjoni dwar l-ikel, b’mod partikolari r-Regolament 2015/2283, peress li l-pjanta ma hijiex ikel qabel il-ħsad (Artikolu 2(c) tar-Regolament [178/2002])?
5)      Tagħmel differenza jekk is-soluzzjoni nuttrittiva tinkludix spermidina naturali jew sintetika?”
III. Il‑proċedura quddiem il‑Qorti tal‑Ġustizzja
17.      It-talba għal deċiżjoni preliminari ġiet ippreżentata fir-Reġistru tal-Qorti tal-Ġustizzja fit‑28 ta’ Frar 2022.
18.      TLL, Optimize Health, il-Gvern Grieg kif ukoll il-Kummissjoni Ewropea ppreżentaw osservazzjonijiet bil-miktub.
19.      Iż-żamma ta’ seduta ma ġietx ikkunsidrata neċessarja.
IV.    L‑evalwazzjoni
A.      Osservazzjonijiet preliminari
1.      Il‑prodott kontenzjuż
20.      L-ispermidina, bħal poliamini oħra, għandha l-funzjoni prinċipali li tinnewtralizza l-ammonti tal-aċidi nukleiċi fiċ-ċelloli u li tippermetti l-funzjonalità tagħhom. Studji xjentifiċi reċenti jindikaw li, billi tgħin il-proċess ta’ awtofaġja (tindif) ċellulari, l-ispermidina tista’ tiffavorixxi l-prevenzjoni tal-mard kardjovaskulari, kif ukoll tipprevjeni allerġiji tal-ikel u tiġġieled is-sintomi tad-dijabete (12). Ġie indikat ukoll li din tista’ żżid it-tul tal-ħajja tal-bniedem b’sa 5.7 snin (13).
21.      B’dawn il-karatteristiċi, jistgħu jinftehmu aħjar l-interessi opposti taż-żewġ impriżi partijiet fil-kawża prinċipali, li jipproduċu dan is-suppliment tal-ikel li s-suq tiegħu jista’ jikber b’mod sostanzjali.
22.      Il-metodoloġiji għall-kisba tal-ispermidina użati minn impriża u oħra huma differenti:
—      TLL testratta l-ispermidina mis-sufara tal-qamħ mingħajr ġerminazzjoni, permezz ta’ proċess kimiku kumpless u għali.
—      Optimize Health tiġġermina ż-żerriegħa tal-qamħ saraċin f’soluzzjoni milwiema li jkun fiha l-ispermidina sintetika, permezz ta’ teknika idroponika, sabiex b’hekk tikseb nebbieta. Wara l-ħsad, in-nebbieta jinħaslu bl-ilma, jitnixxfu u jintaħnu sabiex jinkiseb id-dqiq.
2.      Il‑kummerċjalizzazzjoni ta’ ikel ġdid
23.      Ir-Regolament 2015/2283, bħall-predeċessuri tiegħu, għandu żewġ għanijiet: li jiggarantixxi l-funzjonament tas-suq intern tal-ikel il-ġdid u li jipproteġi s-saħħa pubblika kontra r-riskji li dan jista’ joħloq (14). Dawn l-għanijiet jiżdiedu ma’ dawk li jiġu ssalvagwardjati l-interessi tal-konsumaturi u li jiġi żgurat livell għoli ta’ protezzjoni tal-ambjent u t-titjib tal-kwalità tiegħu (15).
24.      Għall-finijiet tat-twettiq ta’ dawn l-għanijiet, ir-Regolament 2015/2283, bħall-predeċessur tiegħu, jipprevedi analiżi tar-riskju tal-ikel il-ġdid u n-neċessità ta’ awtorizzazzjoni minn qabel għall-kummerċjalizzazzjoni tiegħu. Il-proċedura ta’ awtorizzazzjoni ssir Ewropea u hija ċċentralizzata mill-Kummissjoni, minbarra li tipproduċi effett erga omnes, peress li l-awtorizzazzjoni ta’ ikel ġdid tkun valida għal dawk kollha li ser jipproduċuh (16).
25.      Ir-Regolament 2015/2283 jiddefinixxi ikel ġdid, kunċett prinċipali ta’ dan ir-rinviju għal deċiżjoni preliminari (17). Fl-Artikolu 3(2)(a) tiegħu dan jikklassifika bħala tali dak l-ikel li jissodisfa żewġ kundizzjonijiet:
—      ma ntużax “għall-konsum mill-bniedem fi grad sinifikanti fl-Unjoni qabel il‑15 ta’ Mejju 1997” (18).
—      jaqa’ mill-inqas taħt waħda mill-kategoriji msemmija fil-punti (i) sa (x) ta’ din id-dispożizzjoni (19).
26.      Fir-rigward tal-ewwel kundizzjoni, jidher li l-qorti tar-rinviju ma għandhiex dubju u ma tistaqsix dwarha. Nifhem li hija tikkunsidra bħala pprovat il-fatt li l-prodott kontenzjuż ma kienx jeżisti, jew li l-konsum tiegħu ma kienx sinjifikanti fl-Unjoni, qabel il‑15 ta’ Mejju 1997.
27.      Għall-kuntrarju, id-domandi tal-qorti tar-rinviju jirrigwardaw it-tieni kundizzjoni. B’mod partikolari, fuq il-mod ta’ kif il-prodott kontenzjuż jaqa’ jew taħt l-Artikolu 3(1)(a)(iv) jew taħt l-Artikolu 3(1)(a)(vii) tar-Regolament 2015/2283 (20).
3.      Fatt sussegwenti għar‑rinviju għal deċiżjoni preliminari
28.      Fit‑3 ta’ Ġunju 2022 (jiġifieri diversi xhur wara li ntbagħtet din it-talba għal deċiżjoni preliminari), l-Awstrija nnotifikat lill-Kummissjoni li d-dqiq tal-qamħ saraċin imnibbet b’kontenut għoli ta’ spermidina huwa ikel ġdid fis-sens tal-Artikolu 3(2)(a)(viii) tar-Regolament 2015/2283 (21).
29.      Dan il-fatt, imsemmi mill-Gvern Grieg u mill-Kummissjoni fl-osservazzjonijiet bil-miktub tagħhom (22), ma huwiex madankollu ta’ natura li jaffettwa r-riżultat tar-rinviju għal deċiżjoni preliminari, peress li l-qorti tar-rinviju ma setgħetx tieħdu inkunsiderazzjoni għall-finijiet tat-talba tagħha.
B.      L‑ewwel domanda preliminari
30.      Il-qorti tar-rinviju tixtieq tkun taf jekk il-prodott kontenzjuż jistax jiġi kklassifikat bħala ikel ġdid li jaqa’ taħt l-Artikolu 3(2)(a)(iv) tar-Regolament 2015/2283.
31.      Skont dan il-punt, il-kategorija li hija prevista fih tikkorrispondi għal ikel “li jikkonsisti minn pjanti jew mill-partijiet tagħhom, jew iżolat minnhom jew prodott minnhom, għajr, meta l-ikel ikollu storja ta’ użu sigur tal-ikel fi ħdan l-Unjoni u li jikkonsisti minn pjanta jew varjetà tal-istess speċi, jew iżolat minnhom jew prodott minnhom, miksubin (23) minn:
—      prattiki tradizzjonali ta’ propagazzjoni li kienu użati għall-produzzjoni tal-ikel fl-Unjoni qabel il‑15 ta’ Mejju 1997; jew
—      prattiki mhux tradizzjonali ta’ propagazzjoni li ma kinux użati għall-produzzjoni tal-ikel fl-Unjoni qabel il-15 ta’ Mejju 1997 fejn dawk il-prattiki ma jwasslux għal bidliet sinifikanti fil-kompożizzjoni jew l-istruttura tal-ikel li jaffettwaw il-valur nutrittiv tiegħu, il-metaboliżmu tiegħu jew il-livell ta’ sustanzi mhux mixtieqa tiegħu”.
32.      Kif diġà spjegajt, id-dqiq bijoarrikkit fl-ispermidina jinkiseb minn pjanta tal-qamħ saraċin. In-nebbieta ta’ din il-pjanta, wara t-tnixxif u t-tħin tagħhom, jintużaw għall-produzzjoni tad-dqiq. Il-kundizzjoni bażika ta’ din il-kategorija hija għalhekk issodisfatta.
33.      Fir-rigward tar-rekwiżit ta’ “storja ta’ użu sigur tal-ikel fi ħdan l-Unjoni”, bħala deroga li tippermetti li ma tintalabx awtorizzazzjoni, dan il-kunċett ma huwiex iddefinit fir-Regolament 2015/2283. Madankollu, l-Artikolu 3(2)(b) tiegħu jaċċetta li kien hemm “storja ta’ użu sigur bħala ikel f’pajjiż terz” meta “s-sikurezza tal-ikel ikkonċernat ġiet ikkonfermata b’data ta’ kompożizzjoni u mill-esperjenza ta’ użu kontinwu għal mill-anqas 25 sena fid-dieta normali ta’ għadd sinifikanti ta’ persuni f’mhux inqas minn pajjiż terz wieħed […]”.
34.      Il-kunċett ta’ storja ta’ użu sigur bħala ikel f’pajjiż terz jista’ jiġi traspost għal dak tal-istorja ta’ użu sigur tal-ikel fi ħdan l-Unjoni. Issa, mid-data pprovduta, ma jidhirx li dan it-tip ta’ dqiq għandu storja ta’ użu sigur tal-ikel fi ħdan l-Unjoni.
35.      Bħala t-tieni kundizzjoni għall-applikazzjoni tal-eċċezzjoni, huwa neċessarju li l-pjanta użata għall-produzzjoni tal-prodott kontenzjuż:
—       tinkiseb permezz ta’ prattiki tradizzjonali ta’ riproduzzjoni użati għall-produzzjoni tal-ikel fl-Unjoni qabel il‑15 ta’ Mejju 1997, għall-finijiet tal-ewwel inċiż miż-żewġ inċiżi li għadni kif iċċitajt;
—      tinkiseb permezz ta’ prattiki mhux tradizzjonali ta’ riproduzzjoni mhux użati qabel il‑15 ta’ Mejju 1997, jekk dawn il-prattiki ma jiġġenerawx il-bidliet imsemmija fit-tieni inċiż miż-żewġ inċiżi li għadni kif iċċitajt.
36.      Fil-fatt, dejjem skont l-informazzjoni li tinsab fil-fajl, l-użu ta’ soluzzjoni milwiema tal-ispermidina għall-kultivazzjoni idroponika tan-nebbieta tal-qamħ saraċin ma huwiex teknika ta’ riproduzzjoni (multiplikazzjoni) tal-pjanta, iżda proċess jew teknika ta’ produzzjoni sabiex tiġi arrikkita n-nebbieta tagħha sabiex jinkiseb kontenut għoli ta’ spermidina.
37.      L-użu ta’ din it-teknika jwassal, barra minn hekk, għal tibdil sinjifikattiv fil-kompożizzjoni jew fl-istruttura tal-ikel li jaffettwa l-valur nutrittiv tiegħu, kif iktar ’il quddiem ser nispjega f’iktar dettall. Peress li l-ikel għandu livell ta’ spermidina għoli ħafna (li jirrendih differenti minn dak miksub mingħajr l-użu tas-soluzzjoni milwiema għall-ġerminazzjoni taż-żerriegħa tal-qamħ saraċin), il-bidliet fil-kompożizzjoni tiegħu jistgħu jaffettwaw il-valur nutrizzjonali tiegħu.
38.      Għaldaqstant, id-dqiq tal-qamħ saraċin imnibbet b’kontenut għoli ta’ spermidina jaqa’ taħt l-Artikolu 3(2)(a)(iv) tar-Regolament 2015/2283. Għad irid jiġi kkunsidrat jekk dan jistax jiġi kklassifikat ukoll taħt il-punt (vii).
C.      It‑tieni domanda preliminari
39.      Il-qorti tar-rinviju tixtieq tkun taf jekk l-Artikolu 3(2)(a)(vii) tar-Regolament 2015/2283 jistax jiġi interpretat “fis-sens li l-kunċett ta’ proċess ta’ produzzjoni tal-ikel jinkludi wkoll il-proċess ta’ produzzjoni primarju”.
40.      Skont din id-dispożizzjoni, ikel ġdid ifisser “[…] li jirriżulta minn proċess ta’ produzzjoni mhux użat fil-Komunità qabel il‑15 ta’ Mejju 1997, li jwassal għal bidliet sinifikanti fil-kompożizzjoni jew l-istruttura ta’ ikel, li jaffettwa il-valur nutrittiv tiegħu, il-metaboliżmu jew il-livell ta’ sustanzi mhux mixtieqa” (korsiv miżjud).
41.      Il-kontroversja għalhekk tirrigwarda l-punt dwar jekk il-prodott kontenzjuż huwiex miksub permezz ta’ “proċess ta’ produzzjoni” li, peress li ma ntużax fl-Unjoni qabel il‑15 ta’ Mejju 1997, iwassal għal bidliet sinjifikattivi fil-kompożizzjoni jew fl-istruttura tal-ikel li jaffettwaw il-valur nutrizzjonali tiegħu, il-metaboliżmu tiegħu jew il-livell ta’ sustanzi mhux mixtieqa (24).
1.      Il‑proċess ta’ produzzjoni
42.      Il-karatteristika ta’ produzzjoni tiegħu abbażi ta’ “proċess ta’ produzzjoni” tiddifferenzja l-ikel il-ġdid li jaqa’ taħt l-Artikolu 3(2)(a)(vii) tar-Regolament 2015/2283 minn dak tal-punt (iv) ta’ din id-dispożizzjoni, li rreferejt għalih iktar ’il fuq:
—      dak tal-punt (iv) jikkorrispondi għal dak miksub permezz ta’ prattiki, tradizzjonali jew le, ta’ riproduzzjoni tal-pjanti li minnhom jirriżultaw pjanti ġodda.
—      dak tal-punt (vii) jikkorrispondi għal tekniċi użati fi proċeduri ta’ produzzjoni ta’ ikel.
43.      Fil-fehma tiegħi, il-ġerminazzjoni taż-żerriegħa tal-qamħ saraċin f’soluzzjoni nutrittiva b’kontenut għoli ta’ spermidina ma hijiex, nerġa’ ntenni, teknika ta’ riproduzzjoni, peress li n-nebbieta jinħasdu qabel ma jkollhom il-weraq sabiex jitnixxfu, jintaħnu u jiġi prodott id-dqiq. Iż-żerriegħa tal-qamħ saraċin ma tiġix immultiplikata matul il-ġerminazzjoni, peress li kull żerriegħa tiġġenera nebbieta li tiġi maħsuda, kif issostni Optimize Health.
44.      Għall-kuntrarju, il-kultivazzjoni taż-żerriegħa f’soluzzjoni milwiema b’kontenut għoli ta’ spermidina sintetika hija teknika li tifforma parti mill-proċess ta’ produzzjoni ta’ ingredjent tal-ikel.
45.      Ir-Regolament Nru 2015/2283 ma jiddefinixxix x’għandu jinftiehem bi “proċess ta’ produzzjoni”. Madankollu, l-Artikolu 3(1) tiegħu jindika li “[…] għandhom japplikaw id-definizzjonijiet stabbiliti fl-Artikoli 2 u 3 tar-Regolament (KE) Nru 178/2002”.
46.      Għalkemm ir-Regolament Nru 178/2002 lanqas ma jiddefinixxi direttament il-kunċett ta’ “produzzjoni”, dan jinkludi diversi riferimenti għalih (25). B’mod konkret:
—      il-Premessa 12 tiegħu (26) tirreferi għall-fatt li l-katina ta’ produzzjoni tal-ikel tifforma continuum minn u inkluża l-produzzjoni primarja (l-ewwel ħolqa) sa u inkluża l-provvista lill-konsumatur finali.
—      l-Artikolu 3(16) jiddefinixxi “stadji ta’ produzzjoni, ipproċessar u tqassimi” bħala “kull stadju, inkluża l-importazzjoni, minn u inkluża l-produzzjoni primarja ta’ ikel, sa u inkluż il-ħażna tiegħu, trasport, bejgħ jew provvista lill-konsumatur finali […]” (korsiv miżjud).
—      l-istess l-Artikolu 2(17) jiddefinixxi l-“produzzjoni primarja” bħala “il-produzzjoni, trobbija, jew tkabbir ta’ prodotti primarji inkluż il-ħsad, annimali tal-ħalib u produzzjoni ta’ annimali fl-irziezet qabel il-qatla. Tinkludi wkoll il-kaċċa u s-sajd u l-ħsad ta’ prodotti selvaġġi”.
47.      L-inklużjoni tal-produzzjoni primarja fil-proċess ta’ kisba ta’ ikel hija konformi mal-għan prinċipali tar-Regolamenti Nru 178/2002 u Nru 2015/2283, li huwa li tkun iggarantita sigurtà tal-ikel kemm jista’ jkun kompleta.
48.      Konsegwentement, il-kliem “proċess ta’ produzzjoni” li jinsab fl-Artikolu 3(2)(a)(vii) tar-Regolament 2015/2283 jinkludi l-produzzjoni primarja, kif ukoll l-istadji kollha sussegwenti tal-ipproċessar ta’ ikel ġdid (27).
49.      B’applikazzjoni ta’ dawn il-premessi għas-suġġett tat-tilwima, inqis li l-kultivazzjoni idroponika tal-qamħ saraċin f’soluzzjoni milwiema bl-ispermidina sintetika, sabiex jinġabru n-nebbieta, jitnixxfu u jiġi prodott dqiq bijoarrikkit ħafna bl-ispermidina, tagħmel parti minn proċess ta’ produzzjoni, fis-sens analizzat iktar ’il fuq.
50.      Fil-fatt, it-teknika hawn użata hija teknika li tapplika għall-produzzjoni primarja sabiex jinkiseb suppliment tal-ikel. Kif isostnu l-Kummissjoni u TLL, din ma hijiex differenti minn dik użata f’ikel ġdid ieħor ammess mill-Awtorità Ewropea dwar is-Sigurtà fl-Ikel u l-awtoritajiet tal-Istati Membri fil-kuntest tal-proċedura tal-Artikolu 4 tar-Regolament 2015/2283.
51.      Dan huwa l-każ għall-faqqiegħ (Agaricus bisporus) bijoarrikkit bis-selenju, ikkultivat f’soluzzjoni nutrittiva b’kontenut għoli ta’ selenju (28); għan-nebbieta tal-lupin (Lupinus angufolius) bijoarrikkiti bil-ħadid, miksuba minn żerrigħa diżinfettata u ġġerminata f’soluzzjoni ta’ sulfat ferriku (29); għall-faqqiegħ ittrattat permezz ta’ raġġi ultravjola wara l-ħsad tiegħu sabiex jiżdied il-livell tiegħu ta’ vitamina D2; u għall-bijomassa ta’ ħmira bijoarrikkita bis-selenju jew bil-kromju permezz tal-kultivazzjoni tagħha f’ambjent arrikkit b’wieħed minn dawn il-minerali.
2.      Bidliet sinjifikattivi fil‑kompożizzjoni jew fl‑istruttura tal‑ikel
52.      Wara li ġiet iddeterminata t-tifsira ta’ “proċess ta’ produzzjoni” u wara li ġiet iddeterminata l-applikazzjoni tiegħu għall-prodott kontenzjuż, għandu jiġi vverifikat jekk it-teknika użata hijiex ġdida u twassalx għal “bidliet sinifikanti fil-kompożizzjoni jew l-istruttura ta’ ikel, li jaffettwa il-valur nutrittiv tiegħu, il-metaboliżmu jew il-livell ta’ sustanzi mhux mixtieqa”.
53.      Il-qorti tar-rinviju ma tidhirx li għandha dubji dwar in-novità tat-teknika użata f’dan il-każ, u lanqas ma tirreferi għal provi ta’ użu, qabel il‑15 ta’ Mejju 1997, ta’ soluzzjoni milwiema b’livell għoli ta’ spermidina għall-kultivazzjoni idroponika tal-qamħ saraċin, bil-mod deskritt iktar ’il fuq.
54.      Din it-teknika ta’ kultivazzjoni twassal għal bidliet sinjifikattivi fil-kompożizzjoni jew fl-istruttura tal-ikel li jaffettwaw il-valur nutrizzjonali tiegħu. Il-livell ta’ spermidina tal-prodott kontenzjuż, skont l-analiżi pprovduta minn TLL, jammonta għal 3.51 mg/g, fatt li jirrappreżenta perċentwali ta’ 106 darbiet ogħla mil-livell ta’ din is-sustanza f’kundizzjonijiet ta’ kultivazzjoni normali f’qamħ saraċin, li huwa ta’ 0.03305 mg/g.
55.      Il-bijoarrikkiment bl-ispermidina jibdel il-kompożizzjoni u l-valur nutrittiv tad-dqiq tal-qamħ saraċin imnibbet sal-punt li jikkonvertih f’ikel ġdid. Kontribuzzjoni ikbar ta’ spermidina tista’ tkun ta’ benefiċċju għas-saħħa, iżda kontribuzzjoni eċċessiva tista’ tkun ta’ ħsara għaċ-ċelluli, skont l-istudji xjentifiċi ċċitati. Għalhekk, l-awtorizzazzjoni minn qabel tal-prodott kontenzjuż, skont ir-Regolament 2015/2283, hija indispensabbli sabiex tiġi żgurata s-sigurtà tal-prodotti tal-ikel u sabiex jiġu evitati riskji għall-konsumatur.
D.      It‑tielet domanda preliminari
56.      Il-qorti tar-rinviju titlob lill-Qorti tal-Ġustizzja, jekk hija tirrispondi fl-affermattiv għat-tieni domanda preliminari (kif nipproponi jien), tikkjarifika jekk “in-natura ġdida ta’ proċess ta’ produzzjoni fis-sens tal-Artikolu 3(2)(a)(vii) tar-Regolament 2015/2283 tiddependi[x] fuq jekk il-proċess ta’ produzzjoni fih innifsu qatt ma ntuża qabel għal kwalunkwe ikel jew fuq jekk ma ntużax fir-rigward tal-ikel inkwistjoni”.
57.      Soluzzjoni univoka għal din id-domanda ma tirriżultax b’mod ċert mill-Artikolu 3(2)(a)(vii) tar-Regolament 2015/2283. Huwa għalhekk li d-dispożizzjoni għandha tiġi interpretata fid-dawl tal-kuntest u tal-għan tagħha (30).
58.      Fir-rigward tal-kuntest, il-premessi 1 (31) u 9 (32) tar-Regolament 2015/2283 jimmilitaw favur interpretazzjoni li tiffoka fuq l-ikel speċifiku kkonċernat mill-proċess ta’ produzzjoni. Dak li għandu jiġi evalwat huwa, preċiżament, l-effett tal-proċess ta’ produzzjoni fuq il-kompożizzjoni u l-valur nutrizzjonali ta’ dan l-ikel.
59.      L-għan tal-Artikolu 3(2)(a)(vii) tar-Regolament 2015/2283 jimmilita wkoll favur evalwazzjoni tal-effett tat-teknika l-ġdida ta’ produzzjoni fir-rigward tal-prodott tal-ikel innifsu biss u mhux b’mod ġenerali. L-istess proċess ta’ produzzjoni (u ġdid) jista’ jkollu effett differenti fuq ċertu ikel u fuq ieħor. Għaldaqstant, l-effetti tiegħu għandhom jiġu evalwati biss fir-rigward tal-ikel eżaminat f’kull każ (33).
60.      Hija l-qorti tar-rinviju li għandha tivverifika jekk il-proċess ta’ produzzjoni li jikkonsisti fil-kultivazzjoni idroponika f’soluzzjoni milwiema b’kontenut għoli ta’ spermidina intużax, jew le, għall-kultivazzjoni ta’ nebbieta tal-qamħ saraċin qabel il‑15 ta’ Mejju 1997.
E.      Ir‑raba’ domanda preliminari
61.      Il-qorti tar-rinviju tagħmel din id-domanda fil-każ li r-risposta għat-tieni waħda tkun fin-negattiv, fatt li diġà eskludejt preċedentement. Madankollu, ser neżaminaha fil-każ li l-Qorti tal-Ġustizzja ma tkunx taħsibha hekk.
62.      Il-qorti tar-rinviju tixtieq tkun taf jekk “il-ġerminazzjoni ta’ żerriegħa tad-dqiq tas-saraċin f’soluzzjoni nutrittiva li fiha l-ispermidina tista[x] titqies bħala proċess ta’ produzzjoni primarju li fir-rigward tiegħu ma tapplikax il-leġiżlazzjoni dwar l-ikel, b’mod partikolari r-Regolament 2015/2283, peress li l-pjanta ma hijiex ikel qabel il-ħsad (l-Artikolu 2(c)) tar-Regolament (Nru 178/2002)”.
63.      Ċertament, l-Artikolu 2(ċ) tar-Regolament Nru 178/2002 jeskludi mill-kunċett ta’ “ikel” il-pjanti qabel il-ħsad.
64.      Optimize Health issostni, sabiex tiddefendi l-pożizzjoni tagħha, li:
—      qabel il-ħsad, il-kisba tan-nebbieta f’soluzzjoni milwiema b’kontenut għoli ta’ spermidina tikkostitwixxi l-istess operazzjoni bħall-kultivazzjoni taż-żerriegħa fl-għalqa sabiex tinkiseb il-pjanta permezz ta’ fertilizzazzjoni.
—      is-soluzzjonijiet użati għall-kisba ta’ nebbieta ma humiex ingredjent ta’ ikel kompost u, għalhekk, lanqas ma jikkostitwixxu arrikkiment, bl-istess mod li l-fertilizzanti tal-pjanti fl-agrikoltura ma jikkostitwixxux ipproċessar tal-ikel.
—      waqt l-iżvilupp tan-nebbieta, il-pjanta stess tagħżel liema nutrijenti tieħu mis-soluzzjoni fil-proċess naturali ta’ ġerminazzjoni u ta’ tkabbir bijoloġiku tal-pjanti.
65.      Dan l-argument ma jikkonvinċinix.
66.      L-użu ta’ teknika ta’ kultivazzjoni idroponika li tuża soluzzjoni milwiema b’kontenut għoli ta’ spermidina sabiex tiġi ġġerminata ż-żerriegħa tal-qamħ saraċin u mbagħad jinġabru n-nebbieta qabel ma joħorġu l-weraq huwa forma ta’ “ħsad” tal-imsemmija nebbieta u mhux konsum dirett tal-qamħ saraċin.
67.      Barra minn hekk, in-nebbieta ma humiex il-prodott finali li għandu jiġi kklassifikat, jew le, bħala ikel ġdid. Dan tal-aħħar jikkonsisti fid-dqiq miksub wara t-tnixxif u t-tħin tan-nebbieta. Ma hemmx paralleliżmu mal-kisba ta’ żerriegħa.
68.      L-użu fil-kultivazzjoni idroponika ta’ soluzzjoni milwiema b’kontenut għoli ta’ spermidina sintetika lanqas ma jista’ jkun ekwivalenti għall-użu ta’ fertilizzanti. Skont ir-Regolament (KE) Nru 2003/2003 (34), sussegwentement issostitwit bir-Regolament (UE) 2019/1009 (35), ma ġie awtorizzat l-ebda fertilizzant li jinkludi l-ispermidina u din is-sustanza ma hijiex eskrement tal-annimali, bħad-demel jew id-demel likwidu, li jista’ jintuża mingħajr awtorizzazzjoni minn qabel fil-kultivazzjoni tal-pjanti.
69.      Bl-istess mod, is-soluzzjoni bl-ispermidina ma tikkostitwixxix il-proċedura ordinarja għall-ġerminazzjoni taż-żerriegħa, li fiha għandu jintuża ilma għax-xorb jew ilma nadif (36).
70.      Fil-qosor, ir-risposta għar-raba’ domanda preliminari għandha tkun fin-negattiv: in-nebbieta tal-qamħ saraċin iġġerminati f’soluzzjoni b’kontenut għoli ta’ spermidina ma jistgħux jiġu kkunsidrati bħala “pjanti qabel il-ħsad” u għandhom il-kwalità ta’ ikel.
F.      Il‑ħames domanda preliminari
71.      Il-qorti tar-rinviju tixtieq tkun taf jekk huwiex irrilevanti għar-risposta għad-domandi tagħha li s-soluzzjoni nutrizzjonali użata fil-kultivazzjoni idroponika jkun fiha l-ispermidina naturali jew sintetika.
72.      Fil-fehma tiegħi, in-natura naturali jew sintetika tal-ispermidina ma għandhiex konsegwenzi sabiex il-prodott kontenzjuż jiġi kklassifikat bħala ikel ġdid jew le.
73.      L-użu tas-soluzzjoni milwiema bl-ispermidina fil-kultivazzjoni idroponika huwa intiż sabiex in-nebbieta tal-qamħ saraċin iżidu b’mod esponenzjali l-kontenut tagħhom f’dan il-polimeru. Dak li huwa importanti huwa l-livell ta’ purità tal-ispermidina użata u mhux jekk tkunx sintetika jew naturali (37). Fl-istess livell ta’ purità, il-bijoarrikkiment tad-dqiq ikun identiku.
V.      Konklużjoni
74.      Fid-dawl tal-kunsiderazzjonijiet preċedenti, nipproponi li l-Qorti tal-Ġustizzja tirrispondi lil-Landesgericht für Zivilrechtssachen Graz (il-Qorti Reġjonali għal Kwistjonijiet Ċivili ta’ Graz, l-Awstrija) kif ġej:
“L-Artikolu 3(2)(a) tar-Regolament (UE) 2015/2283 tal-Parlament Ewropew u tal-Kunsill tal‑25 ta’ Novembru 2015 dwar ikel ġdid, li jemenda r-Regolament (UE) Nru 1169/2011 tal-Parlament Ewropew u tal-Kunsill u li jħassar ir-Regolament (KE) Nru 258/97 tal-Parlament Ewropew u tal-Kunsill u r-Regolament tal-Kummissjoni (KE) Nru 1852/2001,
għandu jiġi interpretat fis-sens li,
—      prodott bħad-dqiq tal-qamħ saraċin inmnibbet b’kontenut għoli ta’ spermidina jista’ jiġi kklassifikat bħala “ikel ġdid”, skont il-punt (iv) ta’ din id-dispożizzjoni.
—      il-kunċett ta’ “proċess ta’ produzzjoni” tal-ikel previst fil-punt (vii) ta’ din id-dispożizzjoni jinkludi wkoll l-istadju tal-produzzjoni primarja.
—      il-klassifikazzjoni bħala ikel ġdid tiddependi minn jekk il-proċess ta’ produzzjoni ntużax jew le, b’mod partikolari, għall-produzzjoni tal-prodott kontenzjuża f’kull każ.
—      in-nebbieta tal-qamħ saraċin iġġerminati f’soluzzjoni b’kontenut għoli ta’ spermidina għandhom il-kwalità ta’ ikel u ma jistgħux jiġu kklassifikati bħala “pjanti qabel il-ħsad” fis-sens tal-Artikolu 2(ċ) tar-Regolament Nru 178/2002 tal-Parlament Ewropew u tal-Kunsill tat‑28 ta’ Jannar 2002 li jistabilixxi l-prinċipji ġenerali u l-ħtiġijiet tal-liġi dwar l-ikel, li jistabilixxi l-Awtorità Ewropea dwar is-Sigurtà fl-Ikel u jistabbilixxi l-proċeduri fi kwistjonijiet ta’ sigurtà ta’ l-ikel.
—      in-natura sintetika jew naturali tal-ispermidina hija irrilevanti għall-klassifikazzjoni, jew le, ta’ dqiq tal-qamħ saraċin imnibbet iġġerminat b’soluzzjoni ta’ spermidina bħala ikel ġdid”.
1      Lingwa oriġinali: l-Ispanjol.
2      Regolament tal-Parlament Ewropew u tal-Kunsill tal‑25 ta’ Novembru 2015 dwar ikel ġdid, li jemenda r-Regolament (UE) Nru 1169/2011 tal-Parlament Ewropew u tal-Kunsill u li jħassar ir-Regolament (KE) Nru 258/97 tal-Parlament Ewropew u tal-Kunsill u r-Regolament tal-Kummissjoni (KE) Nru 1852/2001 (ĠU 2015, L 327, p. 1).
3      Ir-Regolament tal-Parlament Ewropew u tal-Kunsill tas‑27 ta’ Jannar 1997 dwar l-ikel il-ġdid u l-ingredjenti ta’ l-ikel il-ġdid (ĠU Edizzjoni Speċjali bil-Malti: Kapitolu 13 Vol. 18, p. 244, rettifika fil-ĠU 2012, L 68, p. 42). Il-Qorti tal-Ġustizzja preċedentement iddeċidiet fuq uħud mid-dispożizzjonijiet tiegħu mingħajr ma indirizzat dak li huwa diskuss f’dan ir-rinviju għal deċiżjoni preliminari.
4      Regolament tal-Kummissjoni tal‑20 ta’ Settembru 2001 li jistabbilixxi regoli dettaljati biex ċerta informazzjoni titqiegħed għad-dispożizzjoni tal-pubbliku u għall-protezzjoni ta’ l-informazzjoni mressqa skond ir-Regolament tal-Parlament Ewropew u tal-Kunsill (KE) Nru 258/97 (ĠU Edizzjoni Speċjali bil-Malti: Kapitolu 13, Vol. 26, p. 452).
5      L-ispermidina hija poliamina bioġenika preżenti, f’diversi konċentrazzjonijiet, fiċ-ċelloli tal-organiżmi tal-annimali u tal-pjanti.
6      Il-qamħ saraċin (Fagopyrum esculentum) huwa pjanta erbali tal-familja tal-polygonaceae li jipproduċi tip ta’ żerriegħa użata għall-konsum mill-bniedem u mill-annimali. Dan ma jagħmilx parti mill-familja tal-ħaxix.
7      Dan ġie emendat bir-Regolament (UE) 2019/1381 tal-Parlament Ewropew u tal-Kunsill tal‑20 ta’ Ġunju 2019 dwar it-trasparenza u s-sostenibbiltà tal-valutazzjoni tar-riskju tal-UE fil-katina alimentari u li jemenda r-Regolament (KE) Nru 178/2002, (KE) Nru 1829/2003, (KE) Nru 1831/2003, (KE) Nru 2065/2003, (KE) Nru 1935/2004, (KE) Nru 1331/2008, (KE) Nru 1107/2009, (UE) 2015/2283 u d-Direttiva 2001/18/KE (ĠU 2019, L 231, p. 1).
8      Regolament tal-Parlament Ewropew u tal-Kunsill tat‑28 ta’ Jannar 2002 li jistabilixxi l-prinċipji ġenerali u l-ħtiġijiet tal-liġi dwar l-ikel, li jistabilixxi l-Awtorità Ewropea dwar is-Sigurtà fl-Ikel u jistabbilixxi l-proċeduri fi kwistjonijiet ta’ sigurtà ta’ l-ikel (ĠU Edizzjoni Speċjali bil-Malti, Kapitolu 15, Vol. 6, p. 463, rettifiki fil-ĠU 2014, L 327, p. 9 u fil-ĠU 2016, L 227, p. 5).
9      Regolament ta’ Implimentazzjoni tal-Kummissjoni tal-20 ta’ Diċembru 2017 li jistabbilixxi l-lista tal-Unjoni tal-ikel ġdid skont ir-Regolament (UE) 2015/2283 tal-Parlament Ewropew u tal-Kunsill dwar ikel ġdid (ĠU 2017, L 351, p. 72).
10      Ley federal de 1984 contra la competencia desleal (il-Liġi federali tal‑1984 kontra l-kompetizzjoni żleali) (GBl. 448/1984).
11      Skont ir-Regolament ta’ Implimentazzjoni tal-Kummissjoni (UE) 2020/443 tal‑25 ta’ Marzu 2020 li jawtorizza t-tibdil tal-ispeċifikazzjonijiet tal-ikel il-ġdid “Estratt tas-sufara tal-qamħ li fih ħafna spermidina (Triticum aestivum)”, skont ir-Regolament 2015/2283 (ĠU 2020, L 92, p. 7).
12      Frank Madeo, Sebastian J. Hofer, Tobias Pendl, Maria A. Bauer, Tobias Eisenberg, Didac Carmona-Gutierrez, Guido Kroemer, “Nutritional Aspects of Spermidine”, Annual Review of Nutrition, 2020, Nruº 40, p. 135 sa 159.
13      Stefan Kiechl et., “Higher spermidine intake is linked to lower mortality: a prospective population-based study”, The American Journal of Clinical Nutrition, Volum 108, Nru 2, Awwissu 2018, p. 371 sa 380.
14      Sentenzi tad‑9 ta’ Novembru 2016, Davitas (C‑448/14, EU:C:2016:839, punt 31); u tal‑1 ta’ Ottubru 2020, Enprene (C‑526/19, EU:C:2020:769, punt 39).
15      Premessa 2 tar-Regolament 2015/2283.
16      Ara l-analiżi ta’ Aude Mahy, Droit alimentaire, Larcier, Brussell, 2021, p. 251.
17      Barra minn hekk, ir-Regolament 2015/2283 jistabbilixxi l-kundizzjonijiet għall-kummerċjalizzazzjoni ta’ ikel ġdid, inkluża l-awtorizzazzjoni amministrattiva minn qabel. Dan jikkonkretizza wkoll il-proċedura li għandha tiġi segwita għal dan il-għan, li fiha jintervjenu l-awtoritajiet kompetenti tal-Istati Membri, il-Kummissjoni u l-Awtorità Ewropea dwar is-Sigurtà fl-Ikel.
18      Premessa 7 tar-Regolament 2015/2283: Sabiex tkun żgurata l-kontinwità mar-regoli stabbiliti fir-Regolament (KE) Nru 258/97, wieħed mill-kriterji biex ikel jitqies ikel ġdid għandu jibqa’ n-nuqqas ta’ użu għall-konsum mill-bniedem sa livell sinifikanti fl-Unjoni qabel id-data ta’ applikazzjoni ta’ dak ir-Regolament, jiġifieri l‑15 ta’ Mejju 1997. Użu fl-Unjoni għandu jirreferi wkoll għal użu fl-Istati Membri irrispettivament mid-dati tal-adeżjoni tagħhom”.
19      Dawn iż-żewġ kundizzjonijiet kienu meħtieġa mill-Artikolu 2 tar-Regolament Nru 258/97, predeċessur tar-Regolament 2015/2283. Ara, f’dan ir-rigward, is-sentenzi tad‑9 ta’ Ġunju 2005, HLH Warenvertrieb u Orthica (C‑211/03, C‑299/03 u C‑316/03 sa C‑318/03, EU:C:2005:370), punti 82 u 87; tal‑15 ta’ Jannar 2009, M‑K Europa (C‑383/07, EU:C:2009:8, punt 15); tad‑9 ta’ Novembru 2016, Davitas (C‑448/14, EU:C:2016:839), punti 18 sa 21; kif ukoll tal‑1 ta’ Ottubru 2020, Entoma (C‑526/19, EU:C:2020:769, punt 25).
20      Inevitabbilment, ir-rapporti tekniċi u l-istudji xjentifiċi għandhom rilevanza kbira sabiex tittieħed deċiżjoni dwar l-inklużjoni f’punt jew ieħor. Hija l-qorti tar-rinviju li għandha tevalwa dawk ippreżentati miż-żewġ partijiet.
21      In-notifika saret skont ir-Regolament ta’ Implimentazzjoni tal-Kummissjoni (UE) 2018/456 tad‑19 ta’ Marzu 2018 dwar il-passi proċedurali tal-proċess ta’ konsultazzjoni biex jiġi ddeterminat l-istatus ta’ ikel ġdid skont ir-Regolament (UE) 2015/2283 (ĠU 2018, L 77, p. 6). Disponibbli fuq https://ec.europa.eu/food/system/files/2022-06/novel-food_consult-status_flour-buckwheat.pdf.
22      Sabiex twieġeb għall-allegazzjonijiet tal-Gvern Grieg u tal-Kummissjoni (rispettivament il-punti 23 u 29 tal-osservazzjonijiet bil-miktub tagħhom), Optimize Health talbet li tinżamm seduta, peress li, fil-fehma tagħha, il-portata tan-notifika mibgħuta mill-Awstrija kellha tiġi ċċarata. Peress li, kif diġà indikajt, dan il-fatt ġdid ma jistax ikollu effett fuq it-trattament tar-rinviju għal deċiżjoni preliminari, is-seduta ma hijiex neċessarja.
23      Nota ta’ qiegħ il-paġna mhux rilevanti għall-verżjoni Maltija.
24      Ara l-premessa 9 tar-Regolament 2015/2283.
25      Skont ġurisprudenza stabbilita, “id-determinazzjoni tat-tifsira u tal-portata tat-termini li fir-rigward tagħhom id-dritt tal-Unjoni ma jipprovdi ebda definizzjoni għandha ssir konformement mas-sens normali tagħhom fil-lingwa kurrenti, filwaqt li jittieħed inkunsiderazzjoni l-kuntest li fih jintużaw u l-għanijiet segwiti mil-leġiżlazzjoni li jagħmlu parti minnha” (sentenzi tad‑9 ta’ Novembru 2016, Davitas, C‑448/14, EU:C:2016:839, punt 26; tas‑26 ta’ Ottubru 2017, The English Bridge Union, C‑90/16, EU:C:2017:814, punt 18; kif ukoll tal‑1 ta’ Ottubru 2020, Entoma, C‑526/19, EU:C:2020:769, punt 29).
26      “Biex tiġi żgurata s-sigurtà fl-ikel, huwa meħtieġ li jiġu kkunsidrati l-aspetti kollha tal-katina ta’ produzzjoni ta’ l-ikel bħala continuum minn u inkluża l-produzzjoni primarja u l-produzzjoni ta’ l-għalf għall-annimali sa u inkluż il-bejgħ jew provvista ta’ ikel lill-konsumatur minħabba li kull element jista’ jkollu impatt potenzjali fuq is-sigurtà ta’ l-ikel”. Korsiv miżjud.
27      Fl-osservazzjonijiet tagħha, il-Kummissjoni tirreferi għall-eżistenza ta’ ikel ġdid fil-lista tal-Unjoni li jikkorrispondi għall-produzzjoni primarja, bħaż-żerriegħa taċ-chia (Salvia hispánica) jew diversi komponenti tan-noni (Morinda citrifolia). Ara t-Tabella 2 tar-Regolament ta’ Implimentazzjoni 2017/2470.
28      Notifika tar-Renju Unit b’applikazzjoni tar-Regolament ta’ Implimentazzjoni 2018/456 disponibbli fuq https://ec.europa.eu/food/system/files/2019-12/novel-food_consult-status_agaricus-bisporus.pdf
29      Notifika tal-Polonja b’applikazzjoni tar-Regolament ta’ Implimentazzjoni 2018/456 disponibbli fuq https://ec.europa.eu/food/system/files/2022-05/novel-food_consult-status_lupin-sprouts.pdf.
30      Sentenza tad‑9 ta’ Settembru 2020, TMD Friction u TMD Friction Esco (C‑674/18 u C‑675/18, EU:C:2020:682, punt 89 u l-ġurisprudenza ċċitata).
31      “Il-moviment liberu ta’ ikel sigur u bnin huwa aspett essenzjali tas-suq intern u jikkontribwixxi b’mod sinifikanti għas-saħħa u l-benessri taċ-ċittadini, u għall-interessi soċjali u ekonomiċi tagħhom […]”.
32      “[…] dan ir-Regolament għandu jispeċifika wkoll li ikel għandu jiġi kkunsidrat bħala ikel ġdid fejn dan jirriżulta minn proċess ta’ produzzjoni li ma ntużax għall-produzzjoni tal-ikel fl-Unjoni qabel il‑15 ta’ Mejju 1997, li jwassal għal bidliet sinifikanti fil-kompożizzjoni jew l-istruttura tal-ikel li jaffettwa l-valur nutrittiv tiegħu, il-metaboliżmu jew il-livell ta’ sustanzi mhux mixtieqa”. Enfasi miżjuda minni.
33      Ara s-sentenza tad‑9 ta’ Ġunju 2005, HLH Warenvertrieb u Orthica (C‑211/03, C‑299/03 u C‑316/03 sa C‑318/03, EU:C:2005:370), punti 84 u 86, li l-ġurisprudenza tagħha tista’ tiġi trasposta għal din il-kawża: “sabiex tiġi vverifikata l-eżistenza ta’ tali konsum mill-bniedem, l-awtorità kompetenti għandha tieħu in kunsiderazzjoni ċ-ċirkustanzi kollha tal-każ”, li “għandhom jirrigwardaw l-ikel jew l-ingredjent stess li huwa s-suġġett ta’ eżami u mhux biss ikel jew ingredjent simili jew li jista’ jiġi mqabbel. Fil-fatt, fil-qasam ta’ ikel ġdid jew ingredjenti ta’ ikel ġdid, ma jistax jiġi eskluż li d-differenzi, anki jekk jidhru zgħar, jistgħu jinvolvu konsegwenzi serji għas-saħħa pubblika, ta’ l-anqas sakemm jiġi stabbilit li l-ikel jew l-ingredjent in kwistjoni ma jagħmilx ħsara”.
34      Regolament tal-Parlament Ewropew u tal-Kunsill tal‑13 ta’ Ottubru 2003 dwar il-fertilizzanti (ĠU Edizzjoni Speċjali bil-Malti, Kapitolu 13, Vol. 32, p. 467)
35      Regolament tal-Parlament Ewropew u tal-Kunsill tal‑5 ta’ Ġunju 2019 li jistabbilixxi regoli dwar it-tpoġġija għad-dispożizzjoni fis-suq ta’ prodotti fertilizzanti tal-UE u li jemenda r-Regolamenti (KE) Nru 1069/2009 u (KE) Nru 1107/2009 u li jħassar ir-Regolament (KE) Nru 2003/2003 (ĠU 2019, L 170, p. 1, rettifiki fil-ĠU 2019, L 302, p. 129, fil-ĠU 2022, L 161, p. 121 u fil-ĠU 2022, L 266, p. 22).
36      Ara l-punt 1.F tal-Gwida tal-ESSA (European Sprouted Seeds Association) dwar l-iġjene fil-produzzjoni tan-nebbieta u taż-żrieragħ għat-tnibbit (ĠU 2017, C 220, p. 29).
37      Dan ir-raġunament ikun validu sakemm l-ispermidina tkun ġiet issentetizzata korrettament fil-laboratorju u ma jkunx fiha sustanzi residwi li jistgħu jiġu assorbiti mill-pjanta u li jistgħu jkunu ta’ ħsara għas-saħħa tal-bniedem.